DLA Piper har fået fri proces til gruppesøgsmål mod den danske stat. Kravet kan løbe op i milliarder af kroner.

Jesper Høberg, f. 1975, er chef for Finans’ gravergruppe. Jesper er uddannet journalist på Danmarks Journalistskole i 2002, og efter et kort vikariat hos Ritzaus Bureau landede han på Jyllands-Posten som erhvervsjournalist. Her har han stået bag en lang række dagsordensættende historier og artikelserier om blandt andet korruption i FN’s olie-for-mad program, kollapset i Genan og Johan Schlüter Advokatfirma. I 2004 blev han nomineret til Cavling-prisen for afsløringen af, at TDC havde udnyttet et hul i skatteloven til at score et kunstigt skattefradrag i milliardklassen. I 2013 blev han nomineret til FUJ-prisen for fremragende undersøgende journalistik, og i 2017 var han med til at vinde FUJ-prisen for afsløringer af, hvordan bilbranchen barberede store summer af registreringsafgiften på leasingbiler. Han er født i Nordsjælland, men fastholder, at han tidligt konverterede til jydedommen, og at han i dag er full blown nordjyde.

DR og den danske stat kan forvente en byge af krav fra danske licensbetalere, der vil have licensmoms tilbage fra de sidste 10 år.

Advokatfirmaet DLA Piper oplyser, at det netop har fået godkendt et gruppesøgsmål på vegne af danske licensbetalere, og at sagsøgerne har fået fri proces til at føre sagen.

En tidligere bevilget fri proces omhandlede kun de indledende skridt i sagen.

Den nye godkendelse betyder, at licensbetalere nu kan deltage i retssagen uden at skulle have en krone op af lommen og uden risiko for at ende op med en regning, fortæller advokat Peter Lunau Larsen fra DLA Piper.

»Der er ingen risiko, kun muligheder,« siger Peter Lunau Larsen, der understreger, at det er vigtigt at tilmelde sig søgsmålet, hvis man ikke vil risikere helt at miste muligheden for at få moms tilbage.

DLA Piper er et af mindst tre advokatfirmaer, der har øjnet muligheden for at føre retssager mod DR og den danske stat, efter at eksperter i august sidste år over for Finans vurderede, at danske licensbetalere i årevis har betalt ulovlig moms på DR's licensopkrævninger.

Momsen udgør omkring 500 kr. om året per husstand, og DLA Piper vil kræve momsen tilbage for de sidste 10 år. For statskassen handler det om godt en mia. kr. per år.

DLA opfordrer danskere til at tilmelde sig gruppesøgsmålet, inden fristen udløber den 13. juni, på hjemmesiden kraevlicensmomstilbage.dk.

Ifølge Peter Lunau Larsen har nogle hundrede tilmeldt sig, efter at DLA orienterede om gruppesøgsmålet på Facebook onsdag, men han håber, at langt flere vil følge efter.

DLA har selv en interesse i, at flest muligt tilmelder sig, for de sagsomkostninger, som advokatfirmaet kan få tilkendt og betalt af staten, skal udmåles i forhold til sagens størrelse og værdi.

Ifølge Peter Lunau Larsen handler det for advokatfirmaet dog også om markere sig på en sag, der angår principielle og fundamentale spørgsmål i samfundet.

Det er endnu uvist, hvornår en sag kan gennemføres. DLA vil have den forelagt for EU-domstolen, og alene den proces kan tage op til flere år.

Det er DR, der rent praktisk har håndteret licensopkrævningen på vegne af Skat, men advokaterne arbejder på at indgå en aftale med Skatteministeriet om, at DR skrives ud af sagen, så ministeriet repræsenterer staten over for sagsøgerne.

Det er ikke lykkedes at få en kommentar fra Skatteministeriet.